18 Le hoja ho se letho le lokafatsang hore molekane e mong a se ke a tšepahala, ho hlōleha ho tšoara molekane e mong ka mosa ho ka tlatsetsa hore a batle setsoalle sa motho e mong ea ka ntle. (Liprov. 5:18; Moek. 9:9) Ka hona, Bibele e phehella banyalani e re: “Le se ke la hanelana ka eona [tokelo ea lenyalo], haese ka tumellano ka nako e behiloeng.” Hobane’ng? “E le hore Satane a se ke a ’na a le leka ka lebaka la ho hloka boitšoaro ha lōna.” (1 Bakor. 7:5) Ruri e ka ba ho utloisang bohloko haeba banyalani ba ka lumella Satane hore a nke monyetla ka “ho hloka boitšoaro” ha bona, ’me a ba susumelletse ho oela tekong ea ho etsa bofebe! Ka lehlakoreng le leng, haeba molekane ka mong a sa batle ‘se molemo ho eena, empa a batla se molemo ho e mong,’ ’me ka bobeli ba fanana tokelo ea lenyalo e le pontšo ea lerato eseng feela ho phetha molao, seo se tla tiisa kamano ea bona ea lenyalo.—1 Bakor. 10:24.